Ekonomio di Rumania

Til 1989, Rumania esis komunista lando kun obsoleta industrio e produktado neadaptita a quon la lando bezonis. Pos la revoko di Nicolae Ceausescu, la lando facis transito al ekonomio di merkato. Pos 3-yara ekonomiala depreso dum la yari 1990a, lua ekonomio rekuperis su en 2000. De 2001 til nun, la kresko dil totala nacionala produkturo superiris 4% omnayare.

Ye la 1ma di januaro 2007, Rumania membreskis Europana Uniono, ma erste dum recenta yari la povreso komencis diminutar e la meza klaso pluforteskis. Korupto e burokratachismo duras desfaciligar aferal ambiento. Pos la globala krizo, Rumania signatis 26-miliard-dolara helpo-kontrato kun Internaciona Monetala Fonduro (IMF), tamen la diminuto di lua ekonomio duris til 2011. En marto 2011, Rumania, IMF e Mondala Banko signatis altra 6,6-miliard-dolara kontrato por stimular fiskala diciplino e stimular strukturala reformi. En septembro, 2013 altra 5,4-miliard-dolara vartanta kontrato signatesis.

Depos 2013 l'ekonomio kreskis impulsita dal granda exportaco di industriala produkturi, ecelanta agrokultivala rakolti e, plu recente, da fiskala politiki por stimular l'ekonomio en 2016 e 2017. Dum la quar yari ante la krizo di 2020 (pandemio di KOVID-19) l'ekonomio kreskis plua kam 4% omnayare: 4.8% en 2016, 7,1% en 2017, 4,4% en 2018, e 4,1% en 2019. En 2020, lua TNP po persono atingis 72% del averajo di Europana Uniono. En 2007 lua TNP po persono esis 44% del averajo di Europana Uniono. La lando esas granda produktero regionala en sektori di informala teknologio e produktado di motorizita vehili. Nun, exportaci por l'Europana Uniono reprezentas cirkume 70% del extera komerco Rumana.

Referi

Kategorio:Rumania
Rumania